MAN Truck & Bus har klaget over Region Nordjylland og tre andre regioners kontrakt med SMC om en levering af ambulancer og sygetransportkøretøjer til en anslået værdi af 480 millioner kroner. Det skriver beredskabsinfo.dk . De tre andre regioner er Region Midtjylland, Region Hovedstaden og Region Sjælland. Klagen går først og fremmest på, at SMC ikke har levet op til udbudsbetingelserne, hvor der stod, at der skal være aktiv luftaffjedret undervogn på minimum bagakslen. I SMC’s tilbud står der dog kun, at køretøjerne leveres med en forstærket undervogn. Sagsomkostningerne betales, men ingen erstatning MAN Truck & Bus fik medhold i klagen fra Klagenævnet for Udbud, om at den indgåede aftale var ulovlig. Normalt ville MAN Truck & Bus i en sag som denne få tildelt en kompensation, men det er altså ikke tilfældet. Ifølge beredskabsinfo.dk siger nævnet, at MAN Truck & Bus’ eget tilbud blev diskvalificeret af en anden årsag, og at de ville ikke have vundet udbuddet alligevel. Region Nordjylland og de tre andre regioner skal nu betale sagsomkostningerne til MAN Truck & Bus, som lyder på 50.000 kroner.

Referat:
Region Nordjylland og tre andre regioner har handlet i strid med udbudsloven, da de lavede en kontrakt med VW-importøren Skandinavisk Motor Co. (SMC) om levering af ambulancer. Det har Klagenævnet for Udbud fastslået.